มากินที่โรงอาหารนี้บ่อยมากครับ  แต่ไม่เคยจะถ่ายรูปรีวิวเสียที เพราะความจอแจของผู้คนทำให้เราต้องรีบ ๆ กินและรีบไปรอคิวหมอต่อ เลยไม่ค่อยได้ถ่ายรูปเก็บไว้  มาเห็นเพื่อนวงในรีวิวไว้นี่แหละ เลยรู้สึกว่าเราเองก็น่าจะเขียนถึงเสียหน่อย

โรงอาหารนี้อยู่ชั้นหนึ่งของอาคารสมเด็จพระเทพฯ ถ้าให้อธิบายสั้น ๆ ก็ต้องบอกว่าเหมือนยกเอาศูนย์อาหารในห้างดัง ๆ มาไว้ในโรงพยาบาลเลย  ด้วยทั้งการแลกบัตรเงินสด อาหารที่แบ่งเป็นซุ้ม ๆ ให้เลือกตามชอบใจ  หรือแม้แต่การจัดโต๊ะที่ได้มาตรฐานระดับห้าง  สิ่งที่ต่างออกไปคือ ความสะอาดที่ไม่น่าเชื่อว่าโรงอาหารนี่รับมือคนวันละพันกว่าคนได้ โดยยังรักษาความสะอาดไว้ได้ในระดับที่น่าพอใจ  และที่สำคัญคือราคาถูกมากกก  ไม่ต่างกับข้าวแกงข้างทาง แต่คุณภาพระดับห้างเลยครับ

วันนี้ผมสั่งข้าวหน้าเป็ดให้พ่อ (32)  ส่วนของผมนั้นเห็นร้านอาหารตามสั่งคนโล่งก็เลยสั่งผัดซีอิ๊วมาชิม (30)  ข้าวหน้าเป็ดของพ่อนั้น เนื้อเป็ดให้มาเยอะใช้ได้แต่พ่อบ่นว่าจืดไปสักหน่อย แต่ดูปริมาณและราคาก็ถือว่าผ่านได้สบายมาก ส่วนผัดซีอิ๊วของผมเน้นเส้นไปหน่อย ผัดไม่ค่อยจะทั่วนักเพราะเส้นติดกัน  แต่รสชาติอร่อยใช้ได้ครับ แถมราคาแค่นี้ใจกลางเมือง  ผมว่าหายากนะ

ด้านรสชาติคงต้องดูเป็นร้าน ๆ ด้วย (ร้านเยอะมาก มายังกินไม่ทั่วเลย) แต่สิ่งที่รับประกันได้คือเรื่องราคาถูก สถานที่ดูดี(แต่คนแน่น) และเรื่องความสะอาด   ถือเป็นแหล่งฝากท้องแบบสบายกระเป๋าอีกที่นึงครับ